# חוק עזר לבאקה-ג'ת (סימון רחובות ולוחיות-מספר בבניינים), התשס"ח-2007

בתוקף סמכותה לפי סעיף 235 לפקודת העיריות[[1]](#footnote-1) (להלן - הפקודה), מתקינה מועצת עיריית באקה-ג'ת חוק עזר זה:

## הגדרות

1. בחוק עזר זה -

**"בעל בניין"** - לרבות אדם המקבל, או הזכאי לקבל, הכנסה מבניין, או שהיה מקבלה אילו היה הבניין נותן הכנסה, או המשלם מסי עיריה או מסי ממשלה ביחס לבניין, בין שהוא הבעל הרשום של הבניין ובין שאיננו הבעל הרשום, וכולל שוכר ושוכר משנה ששכר בניין לתקופה שלמעלה מעשר שנים;

**"מספר מואר"** - מספר מואר בחשמל;

**"העיריה"** - עיריית באקה-ג'ת;

**"ראש העיריה"** - לרבות עובד העיריה שראש העיריה העביר אליו בכתב את סמכויותיו לפי חוק עזר זה, כולן או מקצתן;

**"תכנית"** - תכנית למתן שמות או מספרים לרחובות וסימון בתים במספרים שקבעה העיריה לפי תקנות העיריות (מתן מספרים ושמות לרחובות וסימון בתים במספרים), התשל"א-1979[[2]](#footnote-2) (להלן - התקנות).

## שלטים לציון שמות רחובות

2.

1. ראש העיריה רשאי להתקין שלטים על כל בניין, לציון שם רחוב או מספרי בניינים בקטע רחוב או להסברת שם של רחוב, בהתאם לתכנית.
2. שלטים שהותקנו כאמור, רשאי ראש העיריה לתקנם, לשנותם, להסירם, להחליפם או להעבירם למקום מתאים אחר.

## דרישה להתקין לוחית-מספר ומספרים מוארים

**3.**

1. ראש העיריה רשאי לדרוש, בהודעה בכתב, מבעל בניין לבצע את העבודות המנויות להלן, כולן או מקצתן, לפי הפרטים והתנאים שקבע ובהתאם לתכנית -
	1. להתקין לוחית-מספר על גבי בניין;
	2. להתקין מספר מואר המחובר לרשת החשמל על גבי בניין;
	3. לגבי בניין שאין אפשרות להתקין עליו מספר מואר הנראה ברורות מרשות הרבים - להתקין מיתקן הנושא עליו מספר מואר במקום ובגובה שייקבעו על ידי ראש העיריה;
	4. לתקן, לשנות, להסיר או להחליף לוחית-מספר או מספר מואר או מיתקן כאמור.
2. ההודעה תכלול את התנאים והפרטים לביצוע העבודה כאמור, וכן את התקופה שבה יש לבצעה.
3. בעל בניין שקיבל הודעה כאמור ימלא אחריה.
4. לא יבצע אדם עבודה מהעבודות המנויות בסעיף קטן (א), אלא בהתאם לשני אלה:
	1. כשהוא ממלא אחר דרישה על כך שבאה מטעם ראש העיריה;
	2. לפי התנאים והפרטים שנכללו בהודעה.

## התקנת לוחיות-מספר ומספרים מוארים על ידי העיריה

4. לא מילא בעל בניין אחר דרישת ראש העיריה לפי סעיף 3 רשאי ראש העיריה, באמצעות שליחיו ופועליו, לבצע כל עבודה מהעבודות המנויות בסעיף 3; ביצע ראש העיריה עבודה כאמור, תגבה העיריה מאת בעל הבניין את ההוצאות, וזאת בתנאי שהעירייה שלחה לתושב התראה זמן סביר מראש ולפיה הוא יחויב בהוצאות כאמור אם לא ימלא אחרי דרישת ראש העיריה.

## מספרים מוארים לבניינים חדשים

5. נבנה בניין אחר תחילתו של חוק עזר זה, יתקין עליו בעליו מספר מואר לפי התנאים והפרטים שקבע ראש העיריה ובהתאם לתכנית.

## חובה להאיר

6. בעל בניין שבבניינו הותקן מספר מואר, יאיר - באמצעות מפסק זרם או מכשיר מכני - את המספר מדי ערב, משקיעת החמה ועד זריחתה, במנורה שכוח תאורתה לא יפחת מ-15 ואט לשעה.

## אחזקה תקינה של שלטים, לוחיות-מספר ומספרים מוארים

7. בעל בניין חייב -

1. להחזיק כל שלט, לוחית-מספר או מספר מואר שהותקנו על בניינו במצב תקין וגלוי לעין;
2. למסור הודעה לראש העיריה על כל קלקול או טשטוש בכל שלט, לוחית-מספר או מספר מואר שהותקנו על בניינו.

## איסור פגיעה בשלטים, לוחיות-מספר ומספרים מוארים

8. לא יפגע אדם בשלט, בלוחית-מספר או במספר מואר שהותקנו על בניין, לא יטשטשם ולא יסתירם מעין רואים, לא יגרום ולא ירשה ששלט, לוחית-מספר או מספר מואר ייפגעו, יטושטשו או יוסתרו.

## איסור הפרעה

9. לא יפריע אדם לראש העיריה, לשליחיו או לפועליו, במילוי תפקידם לפי הוראות חוק עזר זה.

## מסירת הודעה

10. מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או אם נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם, או אם נשלחה בדואר במכתב רשום הערוך אל אותו אדם לפי מענו במקום מגוריו או במקום עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה כדין אם הוצגה ההודעה במקום בולט על הנכס שבו היא דנה.

כ"ז באלול התשס"ז (10 בספטמבר 2007)

יצחק ולד

יושב ראש ועדה ממונה של עיריית באקה-ג'ת

1. דיני מדינת ישראל, נוסח חדש 8, עמ' 197. [↑](#footnote-ref-1)
2. ק"ת התשל"א, עמ' 620; התשל"ה, עמ' 811. [↑](#footnote-ref-2)